**Končno poročilo o moji Erasmus izmenjavi v Belgiji (prvi semester 2016/17)**

Rada bi poudarila, da sem z svojo izmenjavo v Belgiji na Hogeschool Gent zelo zadovoljna. Spoznala sem ogromno čudovitih in novih ljudi, sklenila neverjetna prijateljstva in se tudi ogromno naučila. Zelo všeč mi je bilo, da sem lahko opravljala predmete, ki jih na žalost na naši fakulteti tu v Ljubljani ne bi mogla nikoli. Nekako sem dobila možnost, da si razširim obzorja, se učim v tujem jeziku, ki sem ga še dodatno izpilila, saj si nenehno izpostavljen angleščini in si nekako prisiljen stopiti iz svoje cone udobja.

Predavanja so potekala v angleščini, a bi rada poudarila, da to niso klasična predavanja, kjer profesor predava, ti pa si delaš zapiske. Gre bolj za nekakšno konzultacijo, kjer vse temelji na pogovoru s profesorjem, izmenjavi idej in misli. Kar ogromno ljudi moti, da smo študentje prepuščeni sami sebi, veliko dela je samostojnega. Mene osebno to ni motilo, saj imam raje samostojno delo, da sama predelam snov in če imam kakšna vprašanja, se lahko obrnem na profesorja. Za tiste, ki pa na ta sistem niso navajeni, pa verjamem, da ji bila to kar huda preizkušnja. Študij bi ocenila za kakovostnega, veliko je bilo poudarka na primerjavi različnih socialnih sistemov tujih državah in to se mi je zdelo zelo zanimivo. Predstavitve in »javno nastopanje« so zelo pogosti, ampak bi dodala, da je strah, če angleškega jezika ne obvladate, popolnoma odveč. Profesorji so prijazni in se zavedajo, da ne govorimo v materinskem jeziku. Posebej bi omenila predmet: »Social work: sociological and policy based views« in tudi nosilca tega predmeta Pascala Tuteleersa. Profesor je res odličen, razgledan in pravi socialni delavec. Njegova predavanja so bila res odlična, vse je temeljilo na sodelovanju in diskusiji. Všeč mi je bilo, kako je poslušal naša mnenja in nas vedno pripravil do razmišljanja.

Kar se tiče življenjskih stroškov, je Belgija v primerjavi s Slovenijo draga. Zase vem, da sem poleg Erasmus štipendije zapravila tudi svoje prihranke, saj se nisem hotela držati nazaj. Vsem priporočam: če želite doživeti popolno Erasmus izkušnjo, ki vam jo Belgija in Gent ponujata, imejte prihranke. Vedeti je treba, da je nasploh življenjski standard v Belgiji višji kot v Sloveniji, in to se pozna tako v trgovinah kot v restavracijah. Vsem, ki se odločate za Erasmus v Belgiji, bi priporočila, da oddate prošnjo za študentski dom. Študentski domovi so vseeno krepko dražji v primerjavi s Slovenijo. Približna cena za študentski dom za 5 mesecev je 1000 €, ampak je vseeno ceneje, kot če iščeš privatno stanovanje. Sama sem bila v študentskem domu Mercator D. Študentski dom je drugače namenjen domačim študentom, vendar so oddali približno 60 sob za Erasmus študente. Sobe so enoposteljne, v sobi imaš pisalno mizo, stol, hladilnik, umivalnik in omare za oblačila. Soba meri okrog 15 kvadratnih metrov. Sama sem bila zelo zadovoljna s sobo, saj sem se v njej počutila domače. V vsakem nadstropju sta kuhinja in kopalnica (wc in tuši), ki si ju deliš z ostalimi. Čistilke čistijo kuhinjo in kopalnico vsak dan, tako da je študentski dom res čist. Poudarila bi tudi, da je spoznavanje ljudi in druženje v študentskem domu veliko lažje, kot če živiš v stanovanju. V študentskem domu je tudi velika soba, namenjena druženju študentov, tam smo preživeli res veliko časa. Domači študenti so večino časa zelo prijazni in pripravljeni pomagati. Nekateri so ogromno časa preživeli z ostalimi Erasmus študenti in so nam bili v veliko pomoč pri spoznavanju mesta in podobnih stvareh. Drugače pa smo večinoma Erasmus študenti veliko časa preživeli skupaj, v skupnih sobah, se zabavali, organizirali različne družabne večere (Harry Potter movie marathon, Disney movie marathon itd.).

Hogeschool Gent je ponujala tudi obšolske dejavnosti po znižani ceni za študente. Kupil si lahko karto za športne dejavnosti za 30 € za celo šolsko leto. Na voljo si imel različne športne dejavnosti, od nogometa in badmintona do zumbe, spinninga in fitnesa. Za Erasmus študente pa je zelo dobro skrbela tudi Erasmus organizacija (ESN), ki je organizirala različne izlete (Amsterdam, Praga, Köln), zabave in tudi kulturne večere. Dolgčas nam res ni bilo.

Mesto Gent je čudovito. Gre za študentsko mesto, ki ti takoj priraste h srcu. Videti je kot kako pravljično mesto. Je majhno mesto in v njem se takoj počutiš domače, vsaj jaz sem se. Ponuja ogromno, od različnih razglednih točk do čudovitega srednjeveškega gradu, ogled mesta z čolnom in podobno. Mesto zelo hitro vzljubiš. Čeprav naj bi veljalo, da v Gentu ogromno dežuje, smo letos imeli srečo, saj je bilo vreme dobro.

Vsem študentom, ki se odločite za Gent, toplo priporočam, da si sposodite kolo, saj brez njega ne gre. Sama sem bila na začetku skeptična, saj nisem športen tip človeka, ampak kolo ti resnično olajša življenje (na faksu si v 5 minutah, v trgovini si takoj in podobno). Vsem priporočam tudi, da se prijavite v študentski dom, saj boste spoznali ogromno ljudi. Kar se pa hrane tiče, pa močno priporočam restavracijo Amadeus.

Če imate še kakšno vprašanje, mi lahko pišete na mail euch.kovacic@gmail.com ali pa me dodate na Facebook EvaKovačič.